ছটপুজোর আগে ঘাটে ঘাটে কেমন চলছে প্রস্তুতি?

কলকাতা: আসন্ন ছটপুজো (Chhath Puja 2025) ঘিরে প্রস্তুতিতে তৎপর কলকাতা পুরসভা (Kolkata Municipality Corporation) ও প্রশাসন। প্রতিবছরের মতো এবারও গঙ্গার ঘাটগুলিতে ভক্তদের বিশাল ভিড়ের সম্ভাবনা রয়েছে। তাই আগেভাগেই শুরু হয়েছে পরিষ্কার-পরিচ্ছন্নতা ও নিরাপত্তা ব্যবস্থা জোরদার করার কাজ। শহরের দইঘাট, বাবুঘাট, প্রিন্সেপ ঘাট, আউটরাম ঘাট-সহ একাধিক গুরুত্বপূর্ণ ঘাটে পুরসভার কর্মীরা ব্যারিকেড বসানো, ঘাট মেরামত, আলোর ব্যবস্থা ও ময়লা পরিষ্কারের কাজ চলছে জোরকদমে।

ছটপুজোর আগের দিন ও মূল পুজোর দিনে হাজার হাজার ভক্ত নদীতে স্নান ও সূর্যদেবতাকে অর্ঘ্য দিতে আসেন। সেই ভিড় নিয়ন্ত্রণ ও দুর্ঘটনা এড়াতে মোতায়েন থাকবে পর্যাপ্ত পুলিশবাহিনী ও সিভিক ভলান্টিয়ার। কলকাতা পুরসভার তরফে জানানো হয়েছে, ঘাটগুলিতে পর্যাপ্ত আলো, পানীয় জলের ব্যবস্থা এবং অস্থায়ী শৌচাগারেরও ব্যবস্থা করা হচ্ছে।

আরও পড়ুন: ছয় বিশ্ববিদ্যালয়ের হবু উপাচার্যদের রাজভবনে তলব রাজ্যপালের

পাশাপাশি, নৌপুলিশ ও বিপর্যয় মোকাবিলা দলের সদস্যরাও প্রস্তুত থাকবে যেকোনও জরুরি পরিস্থিতি সামলাতে। পুরসভা সূত্রে জানা গিয়েছে, নাগরিকদের নিরাপত্তা ও পরিচ্ছন্নতা নিশ্চিত করাই তাদের প্রধান লক্ষ্য। উৎসবের আনন্দ যেন নির্বিঘ্নে উপভোগ করা যায়, সেই দিকেই নজর প্রশাসনের।